РЕШЕНИЕ НА СЪВЕТА
от 5 май 2009 година
за изменение на Решение 2007/250/ЕО, с което се разрешава на Обединеното кралство да въведе специална мярка за дерогация от член 193 от Директива 2006/112/ЕО относно общата система за данъка върху добавената стойност
(2009/439/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
като взе предвид предложението на Комисията,
като има предвид, че:
(1)
В писмо, регистрирано в генералния секретариат на Комисията на 28 юли 2008 г., Обединеното кралство поиска разрешение да продължи да прилага специалната мярка, която представлява дерогация от член 193 от Директива 2006/112/ЕО по отношение на лицето, отговорно за плащането на данък добавена стойност (ДДС) на данъчните власти, и която вече беше предоставена с Решение 2007/250/ЕО на Съвета (2).
(2)
В съответствие с член 395, параграф 2 от Директива 2006/112/ЕО с писмо от 17 март 2009 г. Комисията информира останалите държави-членки за отправеното от Обединеното кралство искане. С писмо от 20 март 2009 г. Комисията уведоми Обединеното кралство, че е получила пълната информация, която смята за необходима за разглеждане на искането.
(3)
Съгласно член 193 от Директива 2006/112/ЕО лицето, отговорно за плащане на ДДС, е данъчнозадълженото лице, което доставя стоките. При все това мярката за дерогация позволява на Обединеното кралство да прилага до 30 април 2009 г. и при определени условия механизъм на самоначисляване, при който отговорността за плащането на данъка се прехвърля на данъчнозадълженото лице, на което са направени някои доставки на мобилни телефони и устройства с интегрални схеми, когато дължимата сума е равна или по-голяма от 5 000 GBP.
(4)
Целта на тази мярка за дерогация беше да се отговори на някои агресивни форми на укриване на данъци, и по-специално на т.нар. схеми „въртележка“, при които стоките се препродават неколкократно, без да се заплаща ДДС на данъчните власти, като същевременно клиентите получават валидна фактура, която им дава право на приспадане на ДДС. Прилагането на механизма на самоначисляване, при който всъщност липсва плащане на ДДС от клиента на доставчика, премахва възможността за тази форма на укриване на данъци.
(5)
Предвид явно сериозния проблем с измамите с ДДС в Обединеното кралство, който личи от предоставената от Обединеното кралство информация, както и предвид възпиращия ефект на мярката, последната продължава да е съразмерна, тъй като срокът на действие на дерогацията се удължава за разумен период, а мярката запазва своя целеви обхват. Освен това тя не съставлява основа за обща мярка за установяване на общоприложима система за самоначисляване.
(6)
Дерогацията няма отрицателно въздействие върху собствените ресурси на Общността от ДДС.
(7)
Следва да се осигури юридически продължаването на мярката,
ПРИЕ НАСТОЯЩОТО РЕШЕНИЕ:
Член 1
Член 4 от Решение 2007/250/ЕО се заменя със следното:
„Член 4
Срокът на настоящото решение изтича на 30 април 2011 г.“
Член 2
Настоящото решение се прилага от 1 май 2009 г.
Член 3
Адресат на настоящото решение е Обединеното кралство Великобритания и Северна Ирландия.
Съставено в Брюксел на 5 май 2009 година.